11.8.2023
FI
Euroopan unionin virallinen lehti
C 283/73 Tiistai 14. helmikuuta 2023
13. katsoo, että EU:lla on tärkeä tehtävä parantaa puutavaran sekä tarjonta- että kysyntäpuolta, jotta laittomasti tuotettu puutavara voidaan torjua ja jotta voidaan tukea viejämaiden pyrkimyksiä vastustaa laittomia hakkuita ja korruptiota, jotka johtavat niiden metsien tuhoutumiseen, ilmastonmuutokseen ja ihmisoikeusloukkauksiin; toteaa, että vapaaehtoiset kumppanuussopimukset ovat edelleen tärkeä oikeudellinen kehys sekä EU:lle että sen kumppanimaille ehdotetun uuden metsäkatoasetuksen mukaisesti; korostaa, että asianomaisten kumppanimaiden hyvä yhteistyö ja sitoutuminen ovat mahdollistaneet tämän; tukee komission pyrkimystä löytää uusia mahdollisia kumppaneita tulevia vapaaehtoisia FLEGT-kumppanuussopimuksia varten; 14. muistuttaa, että kestävä ja osallistava metsänhoito ja metsähallinto erityisesti kansallisesti määritettyjen toimien avulla ovat oleellisen tärkeitä kestävän kehityksen toimintaohjelma Agenda 2030:n ja Pariisin sopimuksen tavoitteiden saavuttamisen kannalta; muistuttaa, että kaivostoiminta vauhdittaa merkittävästi trooppista metsäkatoa, sillä se aiheuttaa huomattavaa maaperän eroosiota ja saastumista, metsien pirstoutumista sekä elohopeapäästöjä jokiin ja puroihin; panee merkille, että Guyana laajentaa öljy-, kaasu- ja kaivosteollisuuttaan; kehottaa Guyanan hallitusta ryhtymään lisätoimiin laittoman kaivostoiminnan hillitsemiseksi; panee huolestuneena merkille, että metsäalan ja kaivosalan sääntelyn välillä ei ole johdonmukaisuutta; suhtautuu myönteisesti muihin sopimuksiin, joilla pyritään täydentämään vapaaehtoista kumppa­ nuussopimusta ympäristöasioissa; 15. korostaa, että koko FLEGT-aloitteen onnistuminen riippuu muun muassa ympäristöalan ihmisoikeuksien puolustajien ja väärinkäytösten paljastajien suojelusta, siitä, miten pienten ja keskisuurten yritysten (pk-yritysten) kykyä harjoittaa toimintaansa laillisesti voidaan parantaa, maan tehokkaan suojelun takaamisesta sekä paikallisyhteisöjen ja alkuperäiskansojen, erityisesti amerintiaanien yhteisöjen, perinteisten oikeuksien täysimääräisestä tunnustamisesta, mukaan lukien oikeus antaa tai evätä lupa hakkuisiin heidän omilla maillaan sosiaalisen oikeudenmukaisuuden nimissä; korostaa, että EU:n olisi hyödynnettävä alkuperäiskansojen ja muiden paikallisyhteisöjen perinteistä tietämystä kestävästä metsänhoidosta; muistuttaa tässä yhteydessä, että on tärkeää välttää hallinnollisten rasitteiden lisäämistä pk-yrityksille ja tarjota pk-yrityksille oikeudellista apua sen varmistamiseksi, että ne noudattavat ympäristöä koskevia uusia kansainvälisiä sopimuksia, välineitä ja asiakirjoja; 16. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden ja Guyanan kooperatiivisen tasavallan hallituksille ja parlamenteille.